Document ID: 32006D0558

KOMMISSIONENS AFGØRELSE
af 2. august 2006
om ajourføring af bilagene til den monetære konvention indgået mellem Den Franske Republiks regering, på Det Europæiske Fællesskabs vegne, og Fyrstendømmet Monacos regering
(2006/558/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, særlig artikel 111, stk. 3,
under henvisning til den monetære konvention af 24. december 2001 indgået mellem Den Franske Republiks regering, på Det Europæiske Fællesskabs vegne, og Fyrstendømmet Monacos regering (1), særlig artikel 11, stk. 3 og 5, og
ud fra følgende betragtninger:
(1)
Ifølge artikel 11, stk. 2, i den monetære konvention indgået mellem Den Franske Republiks regering, på Det Europæiske Fællesskabs vegne, og Fyrstendømmet Monacos regering (i det følgende benævnt »den monetære konvention«) skal Fyrstendømmet Monaco anvende Frankrigs bestemmelser om gennemførelse af visse fællesskabsretsakter om kreditinstitutters aktiviteter og tilsynet med disse og om forebyggelse af systemiske risici i betalings- og værdipapirafviklingssystemer. Disse retsakter er opført i bilag A til konventionen. En række retsakter i bilag A er blevet ændret, og ændringsretsakterne bør indsættes i dette bilag. Desuden er en række nye fællesskabsretsakter, der falder ind under anvendelsesområdet for artikel 11, stk. 2, i den monetære konvention blevet vedtaget og bør indsættes i bilag A.
(2)
Europa-Parlamentets og Rådets direktiv 2001/65/EF af 27. september 2001 om ændring af Rådets direktiv 78/660/EØF, 83/349/EØF og 86/635/EØF for så vidt angår værdiansættelsesregler for visse selskabsformers samt bankers og andre penge- og finansieringsinstitutters årsregnskaber og konsoliderede regnskaber (2) vedrører kreditinstitutters aktiviteter og tilsynet med disse og ændrer Rådets direktiv 86/635/EØF (3), som i forvejen er opført i bilag A. Det falder derfor ind under anvendelsesområdet for artikel 11, stk. 2, i den monetære konvention og bør indsættes i bilag A.
(3)
Europa-Parlamentets og Rådets direktiv 2003/51/EF af 18. juni 2003 om ændring af direktiv 78/660/EØF, 83/349/EØF, 86/635/EØF og 91/674/EØF om årsregnskaber og konsoliderede regnskaber for visse selskabsformer, banker og andre penge- og finansieringsinstitutter samt forsikringsselskaber (4) vedrører kreditinstitutters aktiviteter og tilsynet med disse og ændrer desuden direktiv 86/635/EØF. Det falder derfor ind under anvendelsesområdet for artikel 11, stk. 2, i den monetære konvention og bør også indsættes i bilag A.
(4)
Europa-Parlamentets og Rådets direktiv 2002/47/EF af 6. juni 2002 om aftaler om finansiel sikkerhedsstillelse (5) vedrører forebyggelsen af systemiske risici i afviklingssystemer. Det falder derfor ind under anvendelsesområdet for artikel 11, stk. 2, i den monetære konvention og bør også indsættes i bilag A.
(5)
Europa-Parlamentets og Rådets direktiv 2002/87/EF af 16. december 2002 om supplerende tilsyn med kreditinstitutter, forsikringsselskaber og investeringsselskaber i et finansielt konglomerat og om ændring af Rådets direktiv 73/239/EØF, 79/267/EØF, 92/49/EØF, 92/96/EØF, 93/6/EØF og 93/22/EØF samt Europa-Parlamentets og Rådets direktiv 98/78/EF og 2000/12/EF (6) vedrører kreditinstitutters aktiviteter og tilsynet med disse. Det falder derfor ind under anvendelsesområdet for artikel 11, stk. 2, i den monetære konvention og bør også indsættes i bilag A.
(6)
Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (7) vedrører kreditinstitutters aktiviteter og tilsynet med disse. Det falder derfor ind under anvendelsesområdet for artikel 11, stk. 2, i den monetære konvention og bør også indsættes i bilag A.
(7)
Europa-Parlamentets og Rådets direktiv 2006/31/EF af 5. april 2006 om ændring af direktiv 2004/39/EF om markeder for finansielle instrumenter, for så vidt angår visse frister (8), ændrer direktiv 2004/39/EF. Det bør derfor også indsættes i bilag A.
(8)
En retsakt, som på nuværende tidspunkt står opført i bilag A, bør slettes af bilaget. Europa-Parlamentets og Rådets direktiv 97/5/EF af 27. januar 1997 om grænseoverskridende pengeoverførsler (9) vedrører primært forbrugerbeskyttelsesspørgsmål og falder derfor ikke ind under anvendelsesområdet for artikel 11, stk. 2, i den monetære konvention.
(9)
Ifølge artikel 11, stk. 4, i den monetære konvention skal Fyrstendømmet Monaco vedtage foranstaltninger, der svarer til dem, medlemsstaterne træffer i medfør af de fællesskabsretsakter, der er nødvendige for gennemførelsen af den monetære konvention. Disse retsakter er opført i bilag B til konventionen. Rådets rammeafgørelse 2001/413/RIA af 28. maj 2001 om bekæmpelse af svig og forfalskning i forbindelse med andre betalingsmidler end kontanter (10) har til formål at supplere og sikre konsekvens i bestemmelserne til beskyttelse af alle betalingsmidler, der er denomineret i euro. Den falder ind under anvendelsesområdet for artikel 9 i den monetære konvention om bekæmpelse af svig og forfalskning, især i moderne banksystemer. Navnlig er det nødvendigt at indsætte rammeafgørelse 2001/413/RIA for at supplere den beskyttelse, der ydes ved Rådets rammeafgørelse 2000/383/RIA af 29. maj 2000 om styrkelse af beskyttelsen mod falskmøntneri, ved hjælp af strafferetlige og andre sanktioner, i forbindelse med indførelsen af euroen (11), som er nævnt i artikel 9 i den monetære konvention. Den er derfor nødvendig for gennemførelsen af den monetære konvention og bør indsættes i bilag B til konventionen.
(10)
Rådets forordning (EF) nr. 2182/2004 af 6. december 2004 om medaljer og møntefterligninger, der ligner euromønter (12), har til formål at forhindre, at medaljer og møntefterligninger benyttes som betalingsmiddel i euro, og falder også ind under anvendelsesområdet for artikel 9 i den monetære konvention. Den er derfor nødvendig for gennemførelsen af den monetære konvention og bør indsættes i bilag B til konventionen.
(11)
Bilagene til den monetære konvention bør derfor ændres i overensstemmelse hermed. For overskuelighedens skyld bør bilagene udskiftes i deres helhed.
(12)
De monegaskiske myndigheder anmodede ikke om, at det blandede udvalg, der blev nedsat ved artikel 14 i den monetære konvention, blev indkaldt i henhold til artikel 11, stk. 5, i konventionen senest to uger efter vedtagelsen af forordning (EF) nr. 2182/2004 med henblik på at ajourføre bilag B til den monetære konvention. Både bilag A og bilag B til den monetære konvention skal derfor ændres af Kommissionen.
(13)
På møderne den 17. juni 2004 og den 16. juni 2005 informerede Kommissionen det blandede udvalg om, at det er nødvendigt at ajourføre bilag A og B til den monetære konvention. Det blandede udvalg tog Kommissionens holdning til efterretning -
TRUFFET FØLGENDE AFGØRELSE:
Eneste artikel
Bilagene til den monetære konvention indgået mellem Den Franske Republiks regering, på Det Europæiske Fællesskabs vegne, og Fyrstendømmet Monacos regering erstattes af teksten i bilaget til denne afgørelse.
Udfærdiget i Bruxelles, den 2. august 2006.

Labels: 2
4
11
18
15